YHTEISÖJEN TUOMIOISTUIMEN TUOMIO

(suuri jaosto)

11 päivänä syyskuuta 2007

Asia C-227/04 P

Marie-Luise Lindorfer

vastaan

Euroopan unionin neuvosto

Muutoksenhaku – Henkilöstö – Eläkeoikeuksien siirto – Ammatillinen toiminta ennen yhteisöjen palvelukseen tuloa – Palvelusvuosien laskeminen – Henkilöstösääntöjen liitteessä VIII olevan 11 artiklan 2 kohta – Yleiset täytäntöönpanosäännökset – Syrjintäkiellon periaate – Yhdenvertaisen kohtelun periaate

Aihe: Valitus ensimmäisen oikeusasteen tuomioistuimen asiassa T-204/01, Lindorfer vastaan neuvosto, 18.3.2004 antamasta tuomiosta (Kok. H. 2004, s. I-A-83 ja II-361); valituksessa vaaditaan tämän tuomion kumoamista.

Ratkaisu: Tuomion osittainen kumoaminen ja hylkääminen muilta osin.

Tiivistelmä

1. Henkilöstö – Eläkkeet – Ennen yhteisöjen palvelukseen tuloa saavutetut eläkeoikeudet – Siirto yhteisön järjestelmään

(Henkilöstösääntöjen 1 a artiklan 1 kohta; liitteessä VIII olevan 11 artiklan 2 kohta)

2. Henkilöstö – Eläkkeet – Ennen yhteisöjen palvelukseen tuloa saavutetut eläkeoikeudet – Siirto yhteisön järjestelmään

(Henkilöstösääntöjen 77 artikla; liitteessä VIII olevat 2 artikla, 5 artikla ja 11 artiklan 2 kohta)

3. Henkilöstö – Eläkkeet – Ennen yhteisöjen palvelukseen tuloa saavutetut eläkeoikeudet – Siirto yhteisön järjestelmään

(Henkilöstösääntöjen liitteessä VIII olevan 11 artiklan 2 kohta)

1. Sukupuolen mukaan vaihtelevien tekijöiden käyttäminen hyvitettäviä palvelusvuosia laskettaessa silloin, kun virkamies siirtää ennen yhteisöjen palvelukseen tulemista suorittamansa työskentelyn perusteella hankkimansa eläkeoikeudet yhteisön järjestelmään, on sukupuoleen perustuvaa syrjintää, jota ei voida perustella tarpeella taata yhteisön eläkejärjestelmän hyvä varainhoito. Henkilöstösääntöjen 1 a artiklan 1 kohdassa säädetään nimittäin, että virkamiehillä on oikeus henkilöstösääntöjen nojalla tasa-arvoiseen kohteluun ilman että sukupuoli otetaan huomioon, ja se seikka, että mies- ja naispuolisten virkamiesten palkoista pidätetään samansuuruiset eläkemaksut, ei toisaalta kyseenalaista eläkejärjestelmän hyvää varainhoitoa, sillä sen, että tämä sama tasapaino voidaan hyvitettäviä palvelusvuosia laskettaessa saavuttaa samoilla vakuutusmatemaattisilla arvoilla, joita sovelletaan kumpaankin sukupuoleen, osoittaa myös se seikka, että toimielimet ovat myöhemmin päättäneet käyttää tällaisia arvoja.

2. Sellaisen virkamiehen tapaus, joka tulee yhteisön toimielimen palvelukseen suoritettuaan tietyn ajan eläkemaksuja kansalliseen eläkejärjestelmään, ei ole rinnastettavissa sellaisen virkamiehen tapaukseen, joka on otettu palvelukseen ammatillisen uransa alkuvaiheessa ja joka on suorittanut siitä lähtien maksuja yhteisön eläkejärjestelmään hänen palkastaan tehtyjen pidätysten muodossa, ja ensiksi mainittu virkamies ei siis voi väittää, että häntä ei ole kohdeltu yhdenvertaisella tavalla viimeksi mainitun virkamiehen kanssa. Vaikka ammatillisen uransa alkuvaiheessa palvelukseen otetun virkamiehen eläkkeen määrä ei nimittäin suinkaan määräydy palvelusvuosien aikana palkasta tehtyjen pidätysten kokonaismäärän perusteella, koska se riippuu yhtäältä virkamiehen saavutuksista yhteisöjen palveluksessa, mikä näkyy hänen viimeisessä palkassaan, ja toisaalta hänen yhteisöihin sitoutumisensa kestosta, sellaisen virkamiehen eläkkeen määrä, joka on ennen yhteisöjen palvelukseen tuloaan suorittanut eläkemaksuja kansalliseen eläkejärjestelmään, määräytyy sitä vastoin kyseisen virkamiehen viimeisen palkan ja hänen yhteisöjen palveluksessa työskentelemänsä ajan perusteella, johon lisätään aikaisemmin hankittujen eläkeoikeuksien siirron yhteydessä siirretyn pääoman perusteella määritetyt palvelusvuodet. Rahamäärä, jonka tämä virkamies maksaa yhteisön talousarvioon, ja toisaalta se ajanjakso, jonka hän viettää yhteisön toimielinten palveluksessa, eivät kuitenkaan ole toisiinsa rinnastettavia arvoja.

3. Yhteisöillä on laaja harkintavalta niiden määrittäessä sen muuntojärjestelmän osatekijät, jossa ne määrät, jotka kansalliset eläkekassat siirtävät muina valuuttoina virkamiesten ennen yhteisöjen palvelukseen tuloa hankkimien eläkeoikeuksien perusteella, muunnetaan yhdeksi ja samaksi valuutaksi.